El Govern ha aprovat aquest dimecres l'estratègia de lluita contra la corrupció i d'enfortiment de la integritat pública, un seguit d'actuacions que s'aplicarà a l'administració de la Generalitat i les entitats del sector públic.
L'estratègia és una iniciativa de la Secretaria de Transparència i Govern Obert del Departament d'Acció Exterior, Relacions Institucionals i Transparència; la Secretaria General del Departament de la Vicepresidència i d'Economia i Hisenda; i la Secretaria d'Administració i Funció Pública del Departament de Polítiques Digitals i Administració Pública.
El document estableix 25 actuacions que s'implementaran en els propers 2 anys i tenen com a objectiu contribuir al model de transparència que defensa el govern català.
Per a fer-ho possible es despleguen mesures per a incrementar la rendició de comptes, i facilitar la vigilància ciutadana de manera anònima.
Entre algunes d'aquestes actuacions, destaquen: un nou sistema de protecció de les persones alertadores de casos de corrupció, amb bústies de denúncia 100% anònimes; la col·laboració entre l'Agència Tributària i els Mossos d'Esquadra per detectar casos de corrupció, la formació als Mossos d'Esquadra en la lluita contra la corrupció; més transparència amb la publicació de les agendes de reunions del personal tècnic de major rang i un nou sistema en els processos de selecció del personal directiu basats en mèrits i capacitats.
Per tal de garantir l'efectivitat de l'estratègia, també queda aprovat un model de governança que assegurarà, per una banda, la realització de les mesures aprovades en el termini establert, i per l'altra, la rendició de comptes del procés d'implementació i dels resultats.
És per això que es crea el grup director i el grup executiu, el programa de suport i l'espai de participació ciutadana de seguiment.
El procés per elaborar aquesta estratègia és igual de rellevant que les mesures que aprova.
S'ha tingut en compte l'experiència i coneixement de professionals i organismes específics d'aquest àmbit com l'Oficina Antifrau de Catalunya i el Síndic de Greuges, i s'han analitzat les evidències internacionals a través de l'estudi que ha elaborat l'Institut Català d'Avaluació de Polítiques Públiques, Ivàlua, per encàrrec de la Secretaria de Transparència i Govern Obert.
A partir de l'acord de govern del dia 11 de juny de 2019, es va encarregar als departaments responsables de l'elaboració de l'estratègia, un full de ruta que detallés mesures concretes per la lluita contra la corrupció i d'enfortiment de la integritat pública.
En el termini de sis mesos han acabat de coordinar aquesta estratègia entre departaments i han aconseguit el compromís de la resta de departaments del Govern per dur-la a terme.
L'estratègia forma part del Pla de Govern Obert que inclou diversos objectius i actuacions en matèria de lluita contra la corrupció i el frau i d'impuls de la integritat pública, entre els quals destaca l'aprovació del pla de prevenció contra el frau i la corrupció 2019-2021.
Així mateix, té previst el desplegament de l'Objectiu per al Desenvolupament Sostenible (ODS) 16 de l'Agenda 2030 de les Nacions Unides, que contempla la lluita contra la corrupció a la fita "Crear unes institucions eficaces, responsables i transparents a tots els nivells".
L'estratègia de lluita contra la corrupció i d'enfortiment de la integritat pública s'inscriu en les recomanacions d'organismes internacionals, com l'OCDE, Transparència Internacional i també les Nacions Unides que plantegen la necessitat d'abordar de forma estructural la lluita contra el frau i la corrupció.
L'estratègia impulsarà, entre d'altres, un nou sistema de protecció de persones alertadores, formació als Mossos en lluita contra la corrupció i processos de selecció de personal directiu basats en mèrits